b'\n_START_ARTICLE_\n\xc5\xa0kofi\xc4\x8de\n_START_SECTION_\nZemljepisna lega\n_START_PARAGRAPH_\n\xc5\xa0kofi\xc4\x8de le\xc5\xbeijo ob vzno\xc5\xbeju nizkega hribovja Gure, med Vrbskim jezerom na severu in reko Dravo na jugu. Ob\xc4\x8dina \xc5\xa0kofi\xc4\x8de vklju\xc4\x8duje tudi katastrski ob\xc4\x8dini Podjerberk (nem\xc5\xa1ko St. Kathrein) in Holbi\xc4\x8de (nem\xc5\xa1ko Techelweg)._NEWLINE_V vasi Log (Auen) se obmo\xc4\x8dje ob\xc4\x8dine \xc5\xa0kofi\xc4\x8de dotika ju\xc5\xbene obale Vrbskega jezera.\n_START_SECTION_\nZgodovina\n_START_PARAGRAPH_\n\xc5\xa0kofi\xc4\x8de se prvi\xc4\x8d omenjajo kot Sch\xc3\xbcfling leta 1256, v listini koro\xc5\xa1kega vojvode Ulrika III. Spanheimskega. Arheolo\xc5\xa1ke najdbe dokazujejo, da je bilo podro\xc4\x8dje \xc5\xa0kofi\xc4\x8d naseljeno \xc5\xbee v prazgodovini vse od srednje kamene dobe, na njem pa se je nahajala tudi starorimska utrdba. Po zatonu Rimskega cesarstva v poznem 4. stoletju je bila utrdba preurejena v zgodnjekr\xc5\xa1\xc4\x8dansko cerkev, poimenovano po Sveti Katarini Aleksandrijski. Njeno obele\xc5\xbeje, zlomljeno kolo, se nahaja v dana\xc5\xa1njem grbu \xc5\xa0kofi\xc4\x8d. Poleg tega se v grbu nahaja tudi stilizirana \xc5\xa1kofovska palica, kar odseva slovensko poimenovanje kraja.\n_START_SECTION_\nGrb\n_START_PARAGRAPH_\nZlata konica na dnu \xc5\xa1kofi\xc5\xa1kega grba predstavlja markantni Katarinin hrib, priljubljen od vseh doma\xc4\x8dinov. Iz njega izhaja stilizirana \xc5\xa1kofovska palica, ki namiguje na staro slovensko poimenovanje kraja. Pomen besede \xc5\xa0kofi\xc4\x8de se lahko razlaga kot "\xc5\xa0kofovo naselje", s \xc4\x8dimer je verjetno mi\xc5\xa1ljen en od bri\xc5\xbeinskih \xc5\xa1kofov, ki je imel od 9. stoletja dalje svoj sede\xc5\xbe v bli\xc5\xbenjem Otoku ob Vrbskem jezeru. Zlomljeno kolo pa je tradicionalni atribut Svete Katarine, zavetnice Katarinine kapele na istoimenskem hribu._NEWLINE_Grb in zastava sta bila ob\xc4\x8dini \xc5\xa0kofi\xc4\x8de dodeljena 18. junija 1991. Zastava je zeleno-rde\xc4\x8da, z vklju\xc4\x8denim grbom.'